เทศบาลเมืองอุทัยธานี เตรียมพร้อมจัดเตรียมสถานที่สรงน้ำพระคู่บ้านคู่เมืองใจกลางเมืองในเทศกาลสงกรานต์
เทศบาลเมืองอุทัยธานี เตรียมพร้อมจัดเตรียมสถานที่สรงน้ำพระคู่บ้านคู่เมืองใจกลางเมืองในเทศกาลสงกรานต์ และเร่งจัดเตรียมอุโมงค์น้ำพุ โซนเล่นน้ำสงกรานต์ สืบสานวิถีไทย ปลอดภัย ไร้แอลล์กอฮอลล์ สร้างความสุข สนุกสนาน ให้ประชาชน วันที่ 13-17 เมษายนนี้



ที่จังหวัดอุทัยธานี เทศบาลเมืองอุทัยธานีเตรียมพร้อมในการจัดสถานที่จัดงานเทศกาลสงกรานต์ประจำปี 2561 ซึ่งจะจัดขึ้นระหว่างวันที่ 13 – 17 เมษายนนี้ โดยเฉพาะการจัดสถานที่สำหรับประชาชนที่จะได้สรงน้ำพระพุทธมงคลศักดิ์องค์จำลองเพื่อความเป็นสิริมงคลในเทศกาลสงกรานต์ หรือเทศกาลปีใหม่ของชาวไทย ณ บริเวณใจกลางเมืองบริเวณห้าแยกวิทยุ ซึ่งประดับตกแต่งริ้วธงอย่างสวยงามย้อนรอยสงกรานต์แบบโบราณดั้งเดิม  นอกจากนี้เจ้าหน้าที่ทีมช่างเทศบาลเมืองอุทัยธานี กำลังเร่งติดตั้งอุโมงค์น้ำ เพื่อเป็นสถานที่สำหรับรองรับการเล่นน้ำสงกรานต์ ในโซนนิ่งที่ทางจังหวัดกำหนดการจัดพื้นที่สถานที่เอาไว้ ในการสืบสานสงกรานต์วิถีไทย ปลอดภัย ไร้แอลกอฮอล์ เป็นการเฉพาะ ณ บริเวณลานสุพรรณิการ์ และบริเวณถนนหน้าศาลากลาง ไปจนถึงลานสะแกกรัง ระหว่างวันที่ 13-17 เมษายน 2561

สำหรับอุโมงค์น้ำเจ้าหน้าที่ได้เร่งทำการทดสอบระบบการปล่อยน้ำให้มีความสมบูรณ์โดยอุโมงค์น้ำมีความยาวประมาณ 30 เมตร เพื่อไว้รองรับให้ประชาชนได้เล่นน้ำคลายร้อน และเป็นการสร้างสีสันและความสนุกสนานในช่วงเทศกาลสงกรานต์ให้กับประชาชนอีกหนึ่งรูปแบบ ซึ่งลานสุพรรณิการ์นั้น ได้จัดเป็นโซนนิ่งเล่นน้ำสงกรานต์สืบสานวิถีไทย ปลอดภัย ไร้แอลกอฮอล์ ในเขตพื้นที่เทศบาลเมืองอุทัยธานี เป็นประจำทุกปี โดยจะทำการปิดถนนตั้งแต่ บริเวณถนนหน้าร้านสุพรรณิการ์ ไปจนถึงลานสะแกกรัง เพื่อให้ประชาชนได้เล่นน้ำสงกรานต์คลายร้อนกันอย่างเต็มที่อีกด้วย
 
          

        พร้อมกันนี้ ทางจังหวัดได้มีประกาศห้ามนำสุรา และเครื่องดื่มที่มีแอลกอฮอล์มาจำหน่ายในสถานที่โซนนิ่งการเล่นน้ำสงกรานต์อย่างเด็ดขาด หากใครฝ่าฝืนจะต้องถูกดำเนินคดีอย่างเฉียบขาด ทั้งนี้เพื่อลดปัญหาการเกิดอุบัติเหตุ ความรุนแรง หรือความขัดแย้ง ที่จะนำไปสู่การทะเลาะวิวาท ที่จะส่งผลถึงการสูญเสียชีวิตและทรัพย์สินของประชาชน และเพื่อเป็นการเสริมสร้างจิตสำนึกด้านความปลอดภัย และการรณรงค์สืบสานคุณค่าประเพณีและวัฒนธรรมสงกรานต์แบบดั้งเดิม คงไว้ซึ่งวัฒนธรรมประเพณีอันดีงามของไทย